വാഴ
<div class="novel">
കുലച്ചു താനെ പട്ടാലും
പലർക്കുപകരിക്കുവാൻ
നിലയ്ക്കു നിൽക്കും വാഴേ! നീ
വിലയുള്ളൊന്നു ഭൂമിയിൽ.

മഞ്ഞും മഴയുമേൽക്കാതെ 
കാപ്പാനൊ നിൻ ശിശുക്കളെ
ഇലയാകുന്ന കുടയെ
നിവിർത്തങ്ങിനെ നില്പതും?

മതമൊന്നാണു നിങ്ങൾക്കു
ജാതി വെവ്വേറെയെങ്കിലും 
അതിനാൽ വച്ചുവാഴ്‍ത്തുന്നു
വാഴെ! നിന്നെസ്സമസ്തരും

വിത്തിനായല്ല തന്നുണ്ണി -
വിത്തുകൾക്കായുമല്ലഹോ
ക്ഷുത്തുള്ളവർക്കു ഭക്ഷിപ്പാ -
നത്രേ വാഴ കുലപ്പത്.

വാഴക്കുലയിലെക്കൂമ്പു
താഴെത്തൂങ്ങുന്നു മെല്ലവേ,
പാകം വരുമ്പോൾ പഴമീ -
ലോകർക്കെത്തിയെടുക്കുവാൻ.

വാഴയ്ക്കൊരുവരും തുള്ളി -
വെള്ളമേകാതിരിക്കിലും 
കരുതീട്ടുണ്ട് വേണ്ടോളം
വെള്ളം തന്നുള്ളിലെപ്പോഴും

രക്ഷിക്ക പൈതങ്ങളേയെ -
ന്നർത്ഥിച്ചുംകൊണ്ടു ഭൂമിയെ
ആയുഃക്ഷയമടുക്കുമ്പോൾ
വാഴ കുമ്പിട്ടിടുന്നതോ?

അഴകത്ത് പത്മനാഭക്കുറുപ്പിന്റെ രചനകൾ
പട്ടത്താനം ഗവ.എസ്.എൻ.ഡി.പി.യു.പി.സ്കൂൾ അപ്‌ലോഡ്